Н А Р Е Д Б А  

ЗА  РЕДА И УСЛОВИЯТА ЗА ТЪРГОВСКА ДЕЙНОСТ НА ОТКРИТО НА ТЕРИТОРИЯТА НА ОБЩИНА ПРИМОРСКО

ГЛАВА  I

ОБЩИ РАЗПОРЕДБИ

Чл.1 С тази наредба се урежда редът и условията за извършване на търговска дейност на открито ,върху имоти публична общинска собственост на територията на Община Приморско.

Чл.2 /1/ По смисъла на тази наредба търговия на открито е тази която се извършва от търговски съоръжения разположени на улици, тротоари, площади за извършване на търговска дейност.

       /2/ По смисъла на тази наредба търговски съоръжения са :

· автомати за продажба на храни и напитки извън търговската площ на търговския обект; маси ,сергии, стативи ,фризери, и др. под.;маси и столове за сервиране пред обекти за хранене и развлечения.

Чл.3 /1/ Търговия на открито се извършва на места по схема одобрена от главния архитект на общината.

       /2/ Към схемата се прилага обяснителна записка за квадратуратурата на заетата търговска площ, съоръженията ,които ще се ползват и тяхното предназначение. Съоръженията ,които се поставят са по унифициран  дизайн ,одобрен от гл. архитект на общината.

       /3/ Ежегодно комисия назначена със заповед на кмета на общината прави предложение до главния архитект за местата и стоките за търговия на открито.

        /4/ Одобрената схема от гл. архитект на общината ежегодно до 31.03. се поставя на видно място в община Приморско.

Чл.4 /1/ На територията на Община Приморско се забранява :

      1.Търговия с пиротехнически изделия извън обектите по Закона за контрол над взривните вещества , огнестрелни оръжия и боеприпаси и правилника за неговото приложение ;

      2. Продажба на стоки с неустановен произход;

      3. Ползване на зелените площи , тротоари , и други места за обществено ползване  около търговските обекти за съхраняване  на стоки и амбалаж;

      4. Излагането и продажбата на стоки във входните части на сгради, в които живеят повече от един  собственик или по земята;

      5. /изм.с Решение №123/31.07.2020г./Възпрепятстване на движението на пешеходците по тротоарите и алеите , както и на автомобилите по пътното платно и паркоместата, както и по други недвижими имоти – публична общинска собственост , извършвано чрез какъвто и да е способ на временно или трайно поставяне на движими вещи с предназначение на затрудняващи или препятстващи движението съоръжения като: всякакъв вид прегради, паркоелементи, декоративни решетки, закачалки за дрехи, кошове , маси, столове, съдове за води, кашпи и саксии за цветя и всякакви други вещи, поставени с такова предназначение , в случай , че това поставяне е в нарушение на одобрената схема за разполагане.

      6. Поставянето на маси и консумация на тях пред търговските обекти , некатегоризирани по смисъла и изискванията на Закона на туризма;

      7. Извършване на търговия на открито без издадено разрешително;

      8. Извършване на търговия чрез съоръжения, които не са съобразени с градоустройствените , архитектурните , санитарно – хигиенни норми и изискванията за формирането на приветлив градски облик;

      9. Извършване на търговия на открито извън рамките на позволената  квадратура , изписана в разрешителното;

      10.Извършване на търговия на открито от търговец , който е различен от търговеца вписан в разрешителното;

      11. Поставянето на съоръжения и стоки по стените, оградите и фасадите на сградите в гр. Приморско и  гр. Китен.

      /2/ Не могат да бъдат предмет на търговия на открито :

1. Стоки ,търговията с които е забранена с нормативен акт;
2. Стоки извън номенклатурата на стоките, изписани в разрешителното.

ГЛАВА  II

РЕД И ОРГАНИЗАЦИЯ ЗА ИЗДАВАНЕ НА РАЗРЕШИТЕЛНО ЗА ИЗВЪРШВАНЕ НА ТЪРГОВИЯ НА ОТКРИТО

Чл.5 /1/ Търговия на открито може да се извършва само от лице ,което  е

регистрирано като търговец по смисъла на  Търговския закон.

        /2/ Изключение по ал.1 се допуска за лицата ,които изрично са изброени в чл.2 от Търговския закон.

        /3/ Лицата по ал.1 и ал.2 са длъжни да  подържат чистотата в и около съоръженията за търговия на открито, съгласно разпоредбите на  Наредбата за опазване на обществения ред на територията на община   Приморско и Наредбата за опазване на околната среда на територията на община Приморско.
Чл.6. Търговия на открито се извършва само на регламентирани за тази цел места съгласно одобрената от главния архитект на общината схема.

Чл.6а./нов с Решение №87/29.05.2020г./ Части от имоти - публична общинска собственост пред частни търговски обекти се ползват с предимство  от собствениците на имотите при заплащане на съответната такса . При отказ или нежелание за ползване от собственика на търговския обект, тези площи  се отдават от Общината на трети лица.
Чл.7./Изм. и доп. с Решение №312/31.07.2025г./ /1/ Лицата, желаещи да извършват търговия на открито, подават заявление – образец до кмета на Общината или кмета на населеното място. 

       /2/ Лицата, желаещи да извършват търговия на открито чрез поставяне на маси към заведения за хранене и развлечения, подават заявление  по образец по ал.1.

       /3/ Лицата , стопанисващи търговски обекти извън хипотезата на чл.4 ал.1 т.11, могат да поставят съоръжения пред тях, като заплащат такса по реда на Наредба за определяне и администриране на местните такси и цени на услуги на територията на община Приморско /раздел 2/, с изключение на съоръженията по чл.7,ал.2. Разрешителните в този случай се издават от кмета на общината или от упълномощено от него лице, след представяне на документите по чл.7, ал.1.

      /4/ При издаване на разрешителните по предходната алинея, задължително се спазват изискванията за свободно преминаване на пешеходците, като се осигурява минимум 1.50м. от тротоара свободна площ и височина за безпрепятствено преминаване - минимум 2 м.

Чл.8./Изм. и доп. с Решение №312/31.07.2025г./  /1/ Комисия, назначена със Заповед на кмета на общината, разглежда постъпилите заявления и определя лицата, които ще извършват търговия на открито.

        /2/ Комисията се състои от трима общински съветници и двама представители на общинска администрация, като задължително участва правоспособен юрист. Комисията е постоянно действащ орган в рамките на годината.

        /3/   Със заповедта на Кмета по ал.1 се определят срок за разглеждане на постъпилите заявления, срок за издаване на разрешение, срок и ред за уведомяване на желаещите да извършват търговия на открито за резултатите от работата на комисията. 

      /4/ Комисията по чл.1 съставя мотивиран протокол за работата си.Чл.9 /1//Изм. С Решение №94/27.04.2016г/  В 15 – дневен срок от получаване на протокола по чл.8 ал.4, Кмета на общината или упълномощено от него лице, издава разрешително за търговия на открито.

        /2/ Разрешителното по ал.1 се издава по образец ,одобрен от Кмета на общината , като в него задължително се посочват :

1. Наименование на търговецът /респ. имената на регистрирания производител на селскостопанска продукция/ ;

2. Мястото, вида на съоръжението и площта в кв. м за извършване на търговска дейност;

3. Срока на разрешителното;

4. Номенклатурата на стоките , с които ще се търгува;

5. Време за извършване на търговската дейност;

6. Размера на дължимата месечна такса , определен съгласно Наредбата за определяне и администриране на местните такси и цени на услуги на територията на  община Приморско;

/3/ Таксите за заплащане определени в разрешителното се  заплащат месечно от 20 до 30 число на предходния месец.

/4/ Копие от разрешителното задължително се поставя в търговското съоръжение.

/5/ Разрешителното за търговия на открито се предоставя от търговеца на контролните органи при поискване

/6//отм. с Решение №2173/27.12.2016г. на АС Бургас в частта „когато на кандидата са налагани  две и повече санкции за нарушения при извършване на търговска дейност на територията на общината.“/

Кметът на общината или упълномощеното от него лице отказва издаването на разрешително за търговия на открито , когато не са представени всички документи съгласно чл.7, когато местата по  одобрената схема са изпълнени;
         /7//Изм. С Решение №94/27.04.2016г/   Допуска се намаляване или         увеличаване на предварително заявената площ, с писмено предизвестие в 7-дневен срок, подадено от търговеца до Кмета на Общината.

/8/ Търговецът може да прекрати дейността си преди  да  е изтекъл срока на разрешителното за търговия на открито ,като внесе писмено предизвестие със 7 /седем / дневен срок. В този случай , платената такса  за заетата площ на текущия месец не се връща на търговеца. При депозирано предизвестие , комисията по чл.8 преразглежда заявлението на следващия кандидат за определеното място за търговия на открито.

Чл.10/1/ Отмяната на разрешителното за търговия на открито се извършва със заповед на Кмета на общината, при следните случаи:

1. Когато мястото не се използва по предназначение;

2. Когато не се използва от лицето на което е предоставено;

3. /отм. с Решение №2173/27.12.2016г. на АС Бургас/ 
4. /отм. с Решение №2173/27.12.2016г. на АС Бургас/

5. /отм. с Решение №2173/27.12.2016г. на АС Бургас/

6. При писмено предизвестие от страна на търговеца;

/2/ С изтичането на срока визиран в разрешителното същото губи действието си автоматично без издаване на нарочна заповед от кмета на общината:

Чл.11/1/ Организирането на търговия на открито се осъществява от отдел „Стопански дейности“ към община Приморско и кметство Китен.

         /2/ Издадените разрешителни се вписват в електронен регистър „Търговия на открито” с пореден номер ,като този номер се прибавят и буквени символи за населеното място , за което е издадено разрешителното. Електронният регистър се води от упълномощени със заповед на кмета лица. Със заповедта се определят и населените места , за които ще отговаря съответното лице. Ежемесечно информацията се изтегля на хартиен носител.

Чл.12/1/ При възникване на специфични обстоятелства нерегламентирани в тази наредба, Кметът на общината по своя преценка може да определи допълнителни места за търговия на открито, свързани с националните и общоградски празници , събори ,местни тържества , фестивали и други прояви.

         /2/ Разрешителното в тези случаи се издава по реда и начина на този раздел.

         /3/ Копие от разрешителните се съхраняват от длъжностите лица по чл.11,ал.2.

ГЛАВА  III

РЕД ЗА ПРЕМАХВАНЕ НА СЪОРЪЖЕНИЯ ЗА ТЪРГОВИЯ НА ОТКРИТО

Чл.13/1/ На премахване подлежат съоръжения на търговия на открито:

1. Поставени без издадено разрешително.

2. Извършващи търговия на открито в отклонение от номенклатурата на стоките в издаденото разрешение.

3. Поставени в отклонение от квадратурата и дизайна на съоръжението.

4. За които е изтекъл срока по издаденото разрешително.

Чл.14/1/ Неизпълнението на задължението на ползвателите по предходния текст се установява с констативен протокол от служителите от общинската администрация , който се предявява на заинтересованите лица , а при  невъзможност за това се залепва на обекта и се поставя на информационното табло в сградата на общинска администрация за което се съставя служебна бележка.

         /2/ След изтичане на  7 дневен срок от обявяването на протокола по предходната алинея ,  кметът на общината издава заповед за премахване на обекта, в който се определя срока за доброволно изпълнение , след изтичането на който , обекта се премахва принудително от определени от кмета лица със съдействието на органите на  МВР за сметка на ползвателя.

        /3/ Въз основа на протокола за направените разходи на общината се снабдява с изпълнителен лист срещу собственика на съоръжението по реда на чл.404 и сл. от ГПК.

        /4/ Заповедта на Кмета се обявява на заинтересованите лица по реда на

ал.1 и подлежи на обжалване по реда на АПК.

    Чл.15/1/ Съоръженията се премахват от техните собственици в три дневен срок от изтичане на срока за който се разрешени.

         /2/ Лицата по ал.1 са длъжни да освободят терена от всички отпадъци и да го възстановят в първоначалния му вид.                                  

 ГЛАВА  IV

КОНТРОЛ И САНКЦИИ

Чл.16/1/ За нарушение на разпоредбите на чл.4 и Глава II от настоящата Наредба на виновните лица се налага глоба от 200 лв./102.26 евро до 500лв. /255.65 евро за физически лица , а за еднолични търговци  и юридически лица - имуществената санкция в размер от 500лв./255.65 евро до 5000лв./ 2556.46 евро.
         /2/Актовете за установяване на нарушение се съставят от служителите на отдел „Инспекторат“ към община Приморско или от длъжностни лица, определени със заповед от кмета на общината.

         /3/ При повторно нарушение лицата се наказват с временно лишаване от правото да упражняват търговска дейност на територията на община Приморско.

         /4/ /нова с Решение №123/31.07.2020г./ За нарушение на разпоредбата на чл.4, ал.1, т.5 и т.6 се налага глоба с Фиш по реда на Глава Пета, Раздел III , чл.93,  и при спазване на чл.31д от Наредбата за определяне и администриране на местните такси и цени на услуги на територията на община Приморско.
Чл.17 Контрола по спазването на разпоредбите на тази наредба се организира от Кмета на Общината чрез отдел „Инспекторат“ към община Приморско.

         /1/ Наказателните постановления се издават от Кмета на общината или упълномощено от него лице.

         /2/ Административно-наказателно производство за  извършените нарушения се извършва по реда на Закона за административните нарушения и наказания.

ГЛАВА  V

ПРЕХОДНИ И ЗАКЛЮЧИТЕЛНИ РАЗПОРЕДБИ

Параграф 1. Тази наредба се издава на основание  чл.21 ал.2 от ЗМСМА.

Наредбата е приета с Решение №086/27.03.2012г. на Общински съвет Приморско от Протокол № 007/ 27.03.2012г.
- Изм. С Решение №94/27.04.2016г в чл.7,ал.1,т.3 и ал.4,чл.9,ал.1 и ал.7

- С Решение №2173/27.12.2016г. на АС Бургас ,в сила от 09.02.2017г. отменя разпоредбата на чл.9, ал.6 в частта „когато на кандидата са налагани  две и повече санкции за нарушения при извършване на търговска дейност на територията на общината.“. Отменя разпоредбата на чл.10, ал.1, т.3-5.
- Изм. и доп.с  Решение №87/29.05.2020г. – нов чл.6а.
- Изм. и доп. с Решение №123/31.07.2020г. в чл.4,ал.1,т.5 и чл.16, ал.4 – нова

- Изм. и доп. с Решение №312/31.07.2025г. в чл.7, и чл.8

